Last saved by: Kokošková Zuzana

OKRESNÁ PROKURATÚRA PEZINOK 
Šenkvická cesta 5, 902 01 Pezinok

Číslo: Pv 9/16/1107-13	Pezinok 15.12.2016 
EEČ: 2-14-116-2016
U Z N E S E N I E
Trestná vec:	obv. XXXXX
Trestný čin:	prečin: zanedbanie povinnej výživy podľa § 207 odsek 1, odsek 3 písmeno b Trestného zákona
Rozhodol: 	prokurátorka Okresnej prokuratúry Pezinok 
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX
trvalé bydlisko: XXXXX
väzba: nie
ktorý je trestne stíhaný pre trestný čin:
-	prečin: zanedbanie povinnej výživy podľa § 207 odsek 1, odsek 3 písmeno b Trestného zákona
štádium: dokonaný trestný čin
forma trestnej súčinnosti: jeden páchateľ vo veci
na tom skutkovom základe, že:
že v mieste svojho trvalého bydliska a všade tam, kde sa zdržiaval v období od mesiaca november roku 2008 vrátane do mesiaca august 2015 vrátane, si neplnil riadne vyživovaciu povinnosť voči svojmu synovi XXXXX, nar. XXXXX v Bratislave, trvale bytom XXXXX, aj napriek tomu, že mu táto povinnosť vyplýva z ustanovenia § 62 Zákona o rodine a taktiež mu bola deklarovaná rozsudkom Okresného súdu Pezinok, č. k. XXXXX zo dňa 03.05.2004, právoplatného dňa 24.06.2004, ktorý mu určil platiť výživné v sume 2.000,- Sk (66,39,- EUR) mesačne vždy do 15-teho dňa v mesiaci vopred k rukám matky XXXXX, rod. XXXXX, nar. XXXXX v Modre, trvale bytom XXXXX, počnúc od 01.07.2003, pričom následne rozsudkom Okresného súdu Pezinok, č.k. 4C XXXXX zo dňa 08.03.2010, právoplatného a vykonateľného dňa 28.04.2010, súd zvýšil vyživovaciu povinnosť XXXXX na syna XXXXX z doterajšej sumy 
66,39,- EUR (2.000,- Sk) mesačne na sumu 150,- EUR mesačne vždy do 15-teho dňa toho ktorého mesiaca vopred k rukám matky, počnúc právoplatnosťou predmetného rozsudku, s výnimkou mesiaca august roku 2010, kedy zaplatil sumu vo výške 150,- EUR, čím mu tak za uvedené obdobie vznikol dlh na výživnom na syna XXXXX v sume 10.645,02,- EUR   

lebo zanikla trestnosť činu.

Odôvodnenie:
 Vyšetrovateľ Okresného riaditeľstva PZ Pezinok,  Odboru kriminálnej polície , oddelenia všeobecnej kriminality /ďalej len vyšetrovateľ/ uznesením sp. zn. ORP-XXXXX dňa 26.05.2011 podľa § 199 ods. 1 Tr. por. začal trestné stíhanie  a zároveň podľa § 206 ods. 1 Tr. por. vzniesol XXXXX obvinenie pre prečin zanedbania povinnej výživy podľa § 207 ods. 1, ods. 3 písm. b) Tr. zák. na vyššie uvedenom skutkovom základe.

Dňa 25.11.2016 predložil vyšetrovateľ na Okresnú prokuratúru Pezinok vyšetrovací spis s návrhom na zastavenie trestného stíhania. Preskúmaním vyšetrovacieho spisu som dospela k záveru, že  tento návrh je dôvodný.

Obvinený XXXXX dňa 23.09.2016 do zápisnice o výsluchu obvineného uviedol, že si je vedomý toho, že jeho vyživovacia povinnosť je vo výške 150,- EUR mesačne aj napriek tomu, že si rozhodnutie súdu o zvýšení výživného neprevzal. Uviedol, že riadne neplnil vyživovaciu povinnosť a je ochotný dlžné výživné zaplatiť. Ďalej uviedol, že dňa 12.09.2016 zaplatil sumu 2.400,- EUR, dňa 22.08.2016 zaplatil sumu 2.995,02,- EUR a dňa 23.08.2016 zaplatil sumu 331,95,- EUR. O tomto trestnom stíhaní nevedel a dozvedel sa to až dňa 03.08.2016 po doručení uznesenia.

Poškodená XXXXX rod. XXXXX dňa 30.05.2011, a dňa 10.11.2016 v zápisnici o výsluchu poškodenej k veci uviedla, že je matkou XXXXX. Jej syn v auguste roku 2015 ukončil stredoškolské vzdelanie maturitnou skúškou a dňa 01.09.2015 bol evidovaný na Úrade práce v Pezinku a v novembri roku 2015 sa riadne zamestnal a mal mesačný príjem cca 400,- EUR. Poškodená uviedla, že jej obvinený zaplatil  že dňa 12.09.2016 zaplatil sumu 2.400,- EUR, dňa 22.08.2016 zaplatil sumu 2.995,02,- EUR a dňa 23.08.2016 zaplatil sumu 331,95,- EUR. Dlžná suma na výživnom po odrátaní zaplatených častí bola vo výške 4.950,- EUR. Poštové poukážky o zaplatení predmetných čiastok sú súčasťou vyšetrovacieho spisu.

Vo vyšetrovacom spise sa nachádza poštová poukážka na sumu 4.950,- EUR, ktorú obvinený zaplatil dňa 15.11.2016.

Vyšetrovateľ zabezpečil do spisového materiálu podstatné listinné dôkazy, najmä rozsudky Okresného súdu Pezinok, č. k. XXXXX1, rozsudok Okresného súdu Pezinok, č.k. XXXXX, rozsudkom Okresného súdu Bratislava III, č. k. XXXXX, rodný list XXXXX, dohodu o vykonaní práce a pracovnú zmluvu XXXXX, potvrdenie o návšteve školy, lustrácie obvineného, správy o povesti, a doklady o zaplatení dlžného výživného.
         
Podľa § 207 ods. 1, ods. písm. b) Tr. zák. sa trestného činu zanedbania povinnej výživy dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného a tento čin spácha závažnejším spôsobom konania- teda po dlhší čas.
	
 	Podľa § 86 ods. 1 písm. a) Tr. zák. trestnosť trestného činu zaniká aj vtedy, ak ide o trestný čin zanedbania povinnej výživy podľa § 207 Tr. zák., ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Podľa § 215 ods. 1 písm. h) Tr. por. prokurátor zastaví trestné stíhanie, ak zanikla trestnosť činu.

         Vzhľadom na to, že obvinený XXXXX uhradil dlžné výživné za obdobie, pre ktoré bol trestne stíhaný a súčasne splnil podmienky uvedené v § 86 písm. a) Tr. zák., rozhodla som tak, ako je uvedené vo výroku tohto uznesenia.
     t
Poučenie:
Proti tomuto uzneseniu je prípustná sťažnosť, ktorú možno podať orgánu, ktorý rozhodnutie vydal, do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zuzana Kokošková 
prokurátorka